<classify> Imeripotiwa kuwa miamba wa Afrika Kusini Kaizer Chiefs wapo kwenye mipango ya kumsajili kiungo wa Simba James Kotei ambaye ni raia wa Ghana. Kwa mujibu wa mtandao wa Ghana Soccernet, Kaizer Chiefs wameonesha kuvutiwa na Mghana huyo anayecheza nafasi ya kiungo kuelekea msimu ujao wa Ligi Kuu nchini humo katika msimu wa 201920. Kaizer maarufu kama The Amakhosi wamekuwa wakimfuatilia kwa ukaribu zaidi Kotei ambaye amekuwa ngome imara kwa msimu uliomalizika hivi karibuni kunako Ligi Kuu Bara pamoja na kwenye Ligi ya Mabingwa Afrika. Wakongwe hao wa Ligi Kuu Afrika Kusini PSL wamemaliza ligi msimu huu wakiwa nafasi ya tisa katika msimamo na wakijikusanyia alama 39. Kotei ameanza kuvutiwa waya na Kaizer ambaye amekuwa mchezaji bora katika nafasi ya kiungo kwa msimu wa 201819. Mghana huyo mwenye miaka 25, akiwa na Simba amefanikiwa kucheza mechi zote 12 za Ligi ya Mabingwa Afrika mwaka huu ambayo waliondolea katika hatua ya robo fainali dhidi ya TP Mazembe ya Congo. Wakati huo huo Simba imebadili gia angani baada ya kuachana na uamuzi wao wa kuwapiga chini Haruna Niyonzima, Emanuel Okwi na James Kotei. Habari za ndani zinasema kwamba Kocha Patrick Aussems ambaye kwa sasa yupo kwao akila bata, alipendekeza waachwe wachezaji sita wa kigeni hao hapo juu wakiwemo. Lakini kutokana na mashindano ya Caf kuwa karibu na usajili ukitakiwa mapema viongozi wamemshauri na sasa watapunguza wanne wa kigeni. Wakigeni watakaopigwa panga kwa sasa ni Asante Kwasi, Nicholas Gyan, Zana Coulibaly na Juuko Murshid. Habari zinasema Kocha alitaka kuletewa majembe matano mapya ambayo ni imara tayari kwa Ligi ya Mabingwa Afrika na aliwahi hata kuliambia Championi Jumatano kabla hajaondoka nchini. Miongoni mwa Wachezaji wapya wa kigeni wanaowindwa na Simba ni straika wa Nkana, Walter Bwalya, Juma Balinya wa Polisi ya Uganda na Francis Kahata wa Gormahia. Taarfa nyingine zinadaikwamba vilabu vya Azam na Yanga vimeanza kuwania saini ya mchezaji bora wa ligi kuu Zanzibar msimu 201819, Abdulswamad Kassim kutoka klabu ya Malindi. Tetesi hizi zimeibuka huku wawili hao wanashiriki Ligi Kuu Bara wakiwa na nia ya kuboresha vikosi vyao kwa ajili ya maandalizi ya msimu mpya. Ikumbukwe Yanga na Azam hazikufanikiwa kutwaa taji la ligi msimu uliomalizika siku kadhaa zilizopita na sasa zinapambana kuweka sawa vikosi vyao. Taarifa kutoka Malindi zinasema uongozi wa klabu hiyo hauna tatizo na unachotaka ni kufikiana mwafaka na kati ya Yanga ama Azam ili aweze kuondoka. Kuna uwezekano mkubwa Kassim akatua Yanga kwa taarifa za ndani ambazo zimedukuliwa kutoka kwa mabosi wa klabu hiyo. Tetesi nyingine zinadai kuwa nyota wa kikosi cha Mwadui FC, Salum Aiyee kwa sasa amewekwa kwenye mawindo na timu kama tano za Ulaya ambazo zinahitaji saini yake. Kwa sasa Aiyee amemaliza mkataba na Mwadui anaskilizia ofa ya Yanga ambayo ipo mkononi mwake baada ya kuwaambia kwamba wampe mkwanja wa kutosha. Habari kutoka kwa mtu wake wa karibu zimeeleza kuwa kwa sasa Aiyee anaweza kuondoka muda wowote kuelekea nchini Sweden kufanya majaribio kwenye moja ya timu ambayo inamhitaji.  <topic>: MICHEZO 